सच तो यह है कि इस स्मारक ने हमारे भीतर विश्वास एवं विवेक को और अधिक सुदृढ़ता दी है कि खोजने वालों को उजालों की कमी नहीं है। सार्वभौम व्यक्तित्व की इस तरह की जा रही अभ्यर्थना भारतीय संस्कृति का गौरव बन रही है। स्टैच्यू आॅफ यूनिटी एक ऐसे विराट व्यक्तित्व का स्मारक है, जो एक राजनेता ही नहीं, एक स्वतंत्रता सेनानी ही नहीं बल्कि इस देश की आत्मा थे। राष्ट्रीय एकता, भारतीयता एवं राजनीति में नैतिकता की वे अद्भुत मिसाल थे। आजादी के बाद विभिन्न रियासतों में बिखरे भारत के भू-राजनीतिक एकीकरण में केंद्रीय भूमिका निभाने के लिए पटेल को भारत का बिस्मार्क और लौह पुरूष भी कहा जाता है। उन्हें 1991 में भारत रत्न से सम्मानित किया जा चुका है। भले ही वे आज हमारे बीच नहीं है लेकिन वे इस माटी के लिए किये गये उल्लेखनीय अवदानों के लिए सदियों तक याद किये जायेंगे और यह स्मारक उसमें महत्वपूर्ण भूमिका निभायेगा।